##### **Forumi Konsultativ për Qeverisje Lokale (Forumi)**

##### **Termat e Referencës**

##### Sfondi

Ministria e Administrimit të Pushtetit Lokal (MAPL) është themeluar me qëllim të avancimit të sistemit të vetëqeverisjes lokale në Kosovë. Në anën tjetër, shumë organizata të shoqërisë civile si pjesë e fushëveprimit të tyre, punojnë me sektorin e qeverisjes lokale duke hartuar studime, raporte dhe rekomandime konkrete mbi qeverisjen lokale ose komunat përkatëse. MAPL, brenda mandatit të vet, synon të rris bashkëpunimin me Organizata Joqeveritare (OJQ) përmes aktiviteteve, projekteve dhe iniciativave të ndryshme. Për me tepër  *Strategjia për Vetëqeverisje Lokale 2016‐2026* si pjesë të objektivit strategjik numër katër (4) synon forcimin e partneritetit ndërmjet pushtetit lokal dhe shoqërisë civile për të krijuar një qytetari aktive, gjithëpërfshirëse dhe kohezive.

Forumi

Parimet e organizimit të forumit janë pjesë e deklaratës në mes të MAPL dhe OJQ-ve nënshkruese të deklaratës të cilat janë themeluese të forumit. Megjithatë, anëtarësia dhe dalja nga forumi është vullnetare, pra, organizata tjera me aktivitete në qeverisje lokale mund t’i bashkëngjiten forumit.

Roli dhe funksionet e forumit

* Promovim dhe kontribut i përbashkët në zhvillimin e mëtutjeshëm të vetëqeverisjes lokale;
* Shkëmbim i informacioneve, praktikave të mira dhe sfidave;
* Bashkëpunim në realizimin e aktiviteteve me interes të ndërsjellë;
* Konsultim të ndërsjellë në procese vendimmarrëse relevante për vetëqeverisjen lokale;
* Sigurim i këshillave profesionale nga OJQ-të gjatë planifikimit dhe hartimit të dokumenteve/legjislacionit të iniciuar nga MAPL dhe harmonizim të legjislacionit;
* Lehtësim për koordinim në mes të MAPL-së dhe OJQ-ve;
* Adresimi i rekomandimeve dhe të gjeturave gjatë aktiviteteve të OJQ-ve.

Anëtarët

* Ministria e Administrimit të Pushtetit Lokal;
* OJQ-të nënshkruese të deklaratës;
* OJQ tjera të cilat ndajnë qëllimin e njëjtë me Forumin dhe shprehin interesimin e tyre për anëtarësim në Forum;

Menaxhimi

* Departamenti për Integrime Evropiane dhe Koordinim të Politikave në MAPL shërben si Sekretariat i Forumit;
* Sekretariati i Forumit është përgjegjës për organizimin e takimeve, hartimin e agjendës, dërgimin e ftesave, aranzhimin e hapësirës për takim, sigurimin e materialeve, marrjen e shënimeve në takim, shpërndarjen e shënimeve pas takimit dhe detyra tjera të cilat mund të kërkohen;

Takimet

* Takimet mund të ftohen dhe kryesohen nga MAPL dhe/ose nga ndonjë anëtarë i Forumit;
* Njoftimi për takim bëhet të paktën shtatë (7) ditë para takimit;
* Në takim mund të ftohen edhe përfaqësues të ministrive apo organizatave tjera të cilat lidhen me temat e diskutimit të forumit, sipas kërkesës së forumit;
* Temat e takimit vijues propozohen në takimin aktual dhe vendosen në agjendë nga Sekretariati i Forumit pas pajtimit të shumicës së anëtarëve prezent në takim;
* Secili anëtar i Forumit do të caktohet me rotacion për të udhëhequr mbledhjen e radhës së Forumit;
* Forumi realizon takime periodike (së paku dy herë në vit), por sipas kërkesës së shumicës së anëtarëve;
* Forumi mund të realizon edhe takime *ad hoc* për të diskutuar dhe adresuar çështje me interes të përbashkët;
* Forumi mund të organizojë në fundvit konferencë vjetore për të diskutuar mbi punën dhe zhvillimit në e fundit aktual dhe planet për vitin e ardhshëm;
* Forumi mund po ashtu të organizojë konferencë rajonale sipas propozimit dhe pajtimit të shumicës së anëtarëve të forumit. Temat dhe elemente të organizimit diskutohen dhe vendosen nga forumi;